《送赵伯高》
宋代·李新

北窗玩韦编，穷年见三绝。
持文斗时英，胜不待口舌。
以此起门户，鹡鴒同好音。
何物弟兄贤，令人笑书淫。
车中莹连璧，世外无南金。
当时声名卑贾马，嗟今位出稠人下。
我归政欲质经疑，礼失尚容求诸野。
争名国寄涎蜗角，得少失多人不觉。
浑无钩距肖子都，大有诙谐胜方朔。
平时出山游锦官，马蹄踏君门前道。
江长舟自横，迳荒人莫扫。
不须苦洗霜根发，星星复出如秋草。
龙华美酒贱如水，一酌令君变衰老。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。